København: Det kendte musikmagasin Gaffa har været i så store økonomiske problemer, at selskabet bag magasinet, Gaffa A/S, i midten af december erklærede sig konkurs.

Musikmagasinet fortsætter dog med at blive udgivet, men det sker i et nyt selskab, skriver branchemediet Mediawatch.

- Selskabet er løbet ind i økonomiske vanskeligheder, der har gjort, at det er endt i konkurs, siger advokat John Sommer Schmidt, kurator for konkursboet, fra advokatfirmaet Gorrissen Federspiel til Mediawatch.

Ledelsen i Gaffa A/S begærede selv konkursen, der blev indgivet til Skifteretten i Aarhus 17. december.

Musiknørder vil dog stadig kunne læse magasinet fremover. Men der vil være færre medarbejdere i det nystiftede selskab Gaffa DK ApS, der får samme ledelse som det hedengangne selskab.

Ifølge administrerende direktør Robert Borges skyldes konkursen specielt et drastisk fald i annonceomsætningen i 2015. Også satsninger i Norge og Sverige har ifølge Mediawatch givet mislyd i selskabet.

Robert Borges fortæller, at man i december blandt andet har rejst penge til at kunne fortsætte med at udgive Gaffa i 2016. Indtil videre er der blevet rejst "en lille million" kroner blandt private investorer.

/ritzau/